b'\n_START_ARTICLE_\nMikijev Zabavnik\n_START_PARAGRAPH_\nMikijev Zabavnik je bila jugoslovanska revija, ki je izhajala enkrat tedensko. Prve \xc5\xa1tevilke revije so stale 7 dinarjev, nato pa je bila cena nekaj let 10 dinarjev. Predstavljala je predvsem stripe Walta Disneya, v manj\xc5\xa1i meri pa je vsebovala tudi zanimivosti, \xc4\x8dlanke, miselne igre, kri\xc5\xbeanke in podobo, namenjeno predvsem otrokom._NEWLINE_Z izdajanjem revije je 14. oktobra 1974 za\xc4\x8dela srbska zalo\xc5\xbeni\xc5\xa1ka hi\xc5\xa1a Politika v srbohrva\xc5\xa1kem jeziku in v cirilici. S \xc5\xa1tevilko 154 z dne 19. septembra 1977 je revija pri\xc4\x8dela izhajati vzporedno tudi v latini\xc4\x8dni pisavi._NEWLINE_2. januarja 1978 je s \xc5\xa1tevilko 169 v sodelovanju z zalo\xc5\xbeni\xc5\xa1ko hi\xc5\xa1o Delo pri\xc4\x8dela izhajati tudi razli\xc4\x8dica v sloven\xc5\xa1\xc4\x8dini, ki je izhajala do 3. februarja 1993 oziroma \xc5\xa1tevilke 955._NEWLINE_Sredi 80. let 20. stoletja je zaradi pomanjkanja tiskarske barve revija izhajala v \xc4\x8drnobeli razli\xc4\x8dici, nekaj strani vmes pa je bilo v barvah. Jubilejna \xc5\xa1tevilka 500 pa je vsebovala strip o \xc5\xbeivljenju in delu Walta Disneya. _NEWLINE_Po razpadu Jugoslavije je bila zaradi sankcij Srbiji in te\xc5\xbeavah zalo\xc5\xbeni\xc5\xa1ke hi\xc5\xa1e Politika v mednarodnem sodelovanju najprej ukinjena slovenska razli\xc4\x8dica, nedolgo za tem pa \xc5\xa1e latini\xc4\x8dna in cirili\xc4\x8dna srbohrva\xc5\xa1ka razli\xc4\x8dica. Skupaj je v Srbiji iz\xc5\xa1lo 1271 \xc5\xa1tevilk, zadnja je bila objavljena v marcu 2001. Med letoma 1993 in 1993 zaradi sankcij Mikijev Zabavnik v Srbiji ni izhajal, v tem \xc4\x8dasu ga je nadome\xc5\xa1\xc4\x8dalo 22 \xc5\xa1tevilk revije Mali Zabavnik, enake oblike in podobne vsebine, vendar brez Disneyjevih likov, ki jih v tem \xc4\x8dasu niso smeli uporabljati._NEWLINE_V obdobju izhajanja je Mikijev Zabavnik ves \xc4\x8das kljub mnogim kritikam veljal za najbolj popularno otro\xc5\xa1ko tedensko revijo, ki je vsaj na nivoju najmlaj\xc5\xa1ih uspe\xc5\xa1no zapolnila vrzel, ki jo za seboj pustil Zvitorepec. V letu 1994 je Mikijev Zabavnik s precej omejeno uspe\xc5\xa1nostjo nadomestila lokalizirana razli\xc4\x8dica mednarodne revije Miki Mi\xc5\xa1ka, ki je v ve\xc4\x8dkrat spremenjeni pogostosti izdajanja izhajala do konca leta 2017.'